ILM บวกแรง 5% เก็งงบ Q1 กำไรโตดี จับตาดันทั้งปีเฉียด 700 ล้าน
ILM บวกแรง 5% เก็งงบไตรมาส 1 กำไรโตดี อานิสงส์ท่องเที่ยวฟื้น-มาตรการช้อปดีมีคืนหนุน จับตาดันทั้งปี 66 เฉียด 700 ล้าน แนะซื้อเป้า 22.40 บาท
ILM บวกแรง 5% เก็งงบไตรมาส 1/66 กำไรโตดี จับตาดันทั้งปี 66 เฉียด 700 ล้าน แนะซื้อเป้า 22.40 บาท
21 เม.ย. 2566

ผู้สื่อข่าวรายงานว่า วันนี้(21 เม.ย.66) บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM ราคาหุ้นอยู่ที่ระดับ 21.60 บาท บวก 1.10 บาท หรือ 5.37% ราคาสูงสุด 21.60 บาท ราคาต่ำสุด 20.60 บาท ด้วยมูลค่าซื้อขาย 26.82 ล้านบาท

บล.กรุงศรี พัฒนสิน ระบุในบทวิเคราะห์ว่า มีมุมมอง neutral ต่อแนวโน้มกำไรสุทธิไตรมาส 1/66 ของ ILM คาดที่ 166 ล้านบาท โต 4% เทียบช่วงเดียวกันของปีก่อน แต่ลดลง 9% เทียบไตรมาสก่อนหน้า) โดย เทียบช่วงเดียวกันของปีก่อนเพิ่มขึ้นตามยอดขายหน้าร้านจากภาวะท่องเที่ยวและมาตรการช้อปดีมีคืน ทำให้ SSSG จะโตเร่งขึ้นเป็น 8-9% เทียบไตรมาส 1/65 โต2.6%
ส่วนเทียบไตรมาสก่อนหน้าจะลงตามฤดูกาลและยอดงาน Project ทั้งนี้ โมเมนตั้มไตรมาส 2/66 คาดจะโตต่อ เทียบช่วงเดียวกันของปีก่อนและลุ้นขยายตัวเทียบไตรมาสก่อนหน้าจาก i) รายได้งานโครงการ และการใช้ต้นทุนค่าไฟอัตราใหม่ที่ลดลง -0.56 บ/หน่วย ตั้งแต่ พ.ค.66 ในขณะที่ช่วงครึ่งหลังปี 66 จะมีปัจจัยบวกจากการเปิดพื้นที่เช่าคอมมูนิตี้มอลล์แห่งใหม่
ที่กรุงเทพกรีฑา (ช่วงปลายไตรมาส 3/66) และสาขาใหม่ที่ จ.สระบุรี (ปลายปี) จึงคงคาดกำไรปี 66 โต 5% ที่ 692 ล้านบาทจึงแนะนำ ซื้อเก็งกำไร 22.40 บาท